google/wiki40b huggingface dataset:
Ματτίνα (ποίημα)

Ανάλυση του κειμένου

Το ποίημα γράφτηκε στις 26 Ιανουαρίου 1917 στην Σάντα Μαρία λα Λόνγκα (Santa Maria la Longa) και ο αυθεντικός τίτλος του ήταν Cielo e mare (ουρανός και θάλασσα). Η αρχική σύνθεση (υπό τον τίτλο αυτό) είχε τρεις επιπλέον στίχους: 
M'illumino
d’immenso
con un breve
moto
di sguardo
(Με φώτισε το απέραντο με μια σύντομη κίνηση της ματιάς)
Το ιδιαίτερα σύντομο λυρικό ποίημα, γραμμένο από τον ποιητή ενώ ήταν στρατιώτης στο μέτωπο του Κάρσο κατά την διάρκεια του πρώτου Παγκοσμίου πολέμου, εκφράζει την φώτιση της αιφνιδιαστικής επίγνωσης της αίσθησης της απεραντοσύνης του κόσμου.
Το μήνυμα που θέλει να περάσει είναι η σύζευξη αυτών των δύο αντιθετικών στοιχείων, το άτομο, αυτό που περατώθηκε, συμφιλιώνεται με το απέραντο, ξανά βρίσκοντας στο φως την αρχή και την πιθανότητα μιας τέτοιου είδους σύζευξης.
Σε αυτό το ποίημα αναδεικνύεται η θέληση για αναζήτηση μιας νέας «αρμονίας» με το σύμπαν. Το ποίημα στη συνέχεια εντάχθηκε στη συλλογή «L’allegria» (1931).
Το λυρικό ποίημα αντανακλά μια παύση επανακτημένης γαλήνης ανάμεσα στα λάθη του πολέμου, μια στιγμή εμπιστευτικής εγκατάλειψης στο συναίσθημα της αρμονίας με τη φύση.

Σχόλιο

Πρόκειται για ένα από τα πιο γνωστά και σύντομα ποιήματα του Ουνγκαρέτι.
Ο τίτλος είναι πολύ σημαντικός δεδομένου ότι ανακαλεί τη στιγμή της μέρας στην οποία ο ποιητής κατά τη διάρκεια του πολέμου, αγκαλιάζεται από ένα φως πολύ έντονο, προερχόμενο από ψηλά, συνοδευόμενο από μια αίσθηση θέρμης, που προέρχεται από ψηλά. Τέτοιο φως φωτίζει το περιβάλλον τοπίο αλλά, κυρίως, φωτίζει εσωτερικά τον ποιητή και επιτρέποντας του σχεδόν έτσι να αντιληφθεί την τεράστια απεραντοσύνη του απείρου. Είναι η στιγμή κατά την οποία το πεπερασμένο και το άπειρο ενοποιούνται σε ένα, μοναδικό στοιχείο: Γύρω δεν υπάρχει πλέον τόπτε, εκτός από ένα δυνατό ως, που δημιουργεί μια στιγμή τέτοιας ενόρασης, ώστε ο ποιητής έρχεται σε επαφή με το απόλυτο, διαγράφοντας όλο τον περίγυρο και εστιάζοντας μόνο σε αυτό το γεγονός
Σημαντικό είναι να σημειωθεί η "πεισματική" αναζήτηση του ποιητή, η οποία πάντα αποσκοπούσε στην αφαίρεση οποιουδήποτε στοιχείου θεωρούσε ότι ήταν υπερβολικό, ακόμη και σε ποίημα με πέντε στίχους. Η "ματιά" περιέχεται ήδη στον στίχο "M'illumino" και η χρησιμότητά του είναι να συμπληρώσει την εικόνα της απεραντοσύνης, του άφατου συναισθήματος που νιώθει πριν την ανατολή του ήλιου στην παραλία. Από την άλλη, ο Ουνγκαρέττι λαμβάνει υπόψιν του την παράδοση, που εκτείνεται από τον Μαλλαρμέ ως τον Πωλ Βαλερύ, σύμφωνα με την οποία "το κείμενο "γίνεται κατανοητό ως προοδευτική και ασταθής προσέγγιση προς ένα όριο...". Έτσι, ο Ουνγκαρέττι δεν κάνει τίποτα περισσότερο από το να αφαιρέσει, να "καθαρίσει" τη σύνθεσή του, γιατί αφενός μεν χρειάζεται να ανακαλύψει εκ νέου την αγνότητα της λέξης, αφετέρου δε ξέρει ότι η λέξη μπορεί να προσεγγίσει την ποίηση μόνον προσεγγιστικά. Το ποίημα αυτό αποτελεί τη σύνθεση των νεωτερισμών της πρώτης ποιητικής του συλλογής και είναι, πάνω απ' όλα, ανρθωπιστικό, γιατί είναι ακριβώς αυτή η τάση προς το άφατο που ωθεί τον ποιητή να αφαιρέσει εκφράσεις, οδηγώντας στην τελική σύνθεση του Λα Ματτίνα.
Ρόμπερτ Τσιντ

Βιογραφία

Γιος μιας μεσοαστικής οικογένειας μετά το γυμνάσιο στη Λουκέρνη διδάχθηκε σχέδιο και ζωγραφική στο εργαστήριο του James Schwegler (1793-1866). Το 1848 με πρόταση του ζωγράφου Joseph Nidwaldner μετακόμισε στη Γενεύη, όπου δίδαξε για πρώτη φορά στο François Diday. Την άνοιξη του 1851 γνώρισε τον Rudolf Koller, με τον οποίο συνδέθηκε φιλικά. Το 1889 οι δύο θα ταξίδευαν μαζί με την διεθνή έκθεση τέχνης στο Μόναχο.
Το 1852 ταξίδεψε στο Παρίσι και στο Λούβρο μελέτησε τα έργα των Ολλανδών και των Γάλλων μεγάλων δασκάλων του 17ου αιώνα. Πρώτη σημαντική εργασία του ήταν «Η συγκομιδή" (1860) που σήμερα βρίσκεται στο Μουσείο Τέχνης (Kunstmuseum) στη Βασιλεία. Την ίδια χρονιά αντέγραψε έργα των  Κλωντ Λορραίν (Claude Lorrain) και Πάουλους  Πόττερ (Paulus Potter) που εκτίθενται σήμερα στην Πινακοθήκη  Παλαιών Δασκάλων στη Δρέσδη.
Το 1882 ολοκλήρωσε το δάσος με τις βελανιδιές (Der Eichenwald), ένα από τα διασημότερα έργα του. Η εικόνα αυτή βασίζεται σε μια παλαιότερη μελέτη και μια μικρότερη έκδοση του 1859. Το "δάσος δρυός" εκτέθηκε το 1883 στην έκθεση της Εθνικής Πινακοθήκης στη Ζυρίχη. Σήμερα ο πίνακας αυτός εκτίθεται στη Πινακοθήκη (Kunsthaus) της Ζυρίχης.
Κλωνάρι

Τοποθεσία

Το Κλωνάρι απέχει 27 χιλιόμετρα από την Λεμεσό. Βρίσκεται σε υψόμετρο 455 μέτρων πάνω από την επιφάνεια της θάλασσας. Στα δυτικά συνορεύει με το Κελλάκι, στα βορειοδυτικά με την Επταγώνια, στα βόρεια με τη Σανίδα, στα ανατολικά με τη Βίκλα και στα νοτιοανατολικά με τον Αρακαπά.

Ονομασία

Σύμφωνα με μία εκδοχή, η ονομασία του χωριού προέρχεται από το σχήμα του που έμοιαζε με κλωνάρι δέντρου. Το χωριό, μαζί με τη γειτονική Βίκλα, αποτελούσαν τσιφλίκια στα οποία καλλιεργούνταν αμπέλια, ελιές και χαρουπιές. Το Κλωνάρι αναπτύχθηκε παράλληλα με τον δρόμο που υπήρχε στην περιοχή σε σχήμα που θύμιζε κλωνάρι.
NGC 7006

Το NGC 7006 ή Caldwell 42 είναι σφαιρωτό σμήνος στον αστερισμό Δελφίν. Βρίσκεται στις παρυφές του Γαλαξία μας και απέχει περίπου 135.000 έτη φωτός από την Γη. Το φαινόμενο μέγεθος του είναι 10,6.
3126 Νταβύντοφ

Φυσικά χαρακτηριστικά

Τα φυσικά χαρακτηριστικά του Νταβύντοφ είναι άγνωστα.
Σινεμά ο Παράδεισος

Πλοκή

Ρώμη, δεκαετία του 80. Ο διάσημος σκηνοθέτης Σαλβατόρε Ντι Βίτα γυρίζει σπίτι του, όπου η ερωμένη του του λέει ότι τηλεφώνησε η μητέρα του για να ενημερώσει πως πέθανε ο Αλφρέντο. Επίσης, ο Σαλβατόρε δεν έχει πάει στο χωριό του, το Τζιανκάλντο στη Σικελία, εδώ και 30 χρόνια.
Τότε αρχίζει μια ιστορική αναδρομή, που ξεκινά από τα παιδικά χρόνια του Σαλβατόρε. Στο σινεμά της γειτονιάς του, το Cinema Paradiso, ο Σαλβατόρε (Τότο) πηγαίνει συχνά και γίνεται φίλος με τον άντρα που προβάλλει τις ταινίες, τον Αλφρέντο. Στο σινεμά πηγαίνει πολύς κόσμος και ο παπάς ζητά από τον Αλφρέντο να κόβει τις σκηνές με τα φιλιά, καθώς τις θεωρεί ανήθικες.
Μία μέρα, δημιουργείται επιπλοκή και η αίθουσα που βρίσκεται ο Αλφρέντο παίρνει φωτιά. Τότε ο μικρός Τότο τρέχει και σέρνει τον Αλφρέντο έξω, σώζοντας τη ζωή του.
Μετά από μια δεκαετία, ο Σαλβατόρε είναι μαθητής λυκείου και δουλεύει στο Cinema Paradiso, προβάλλοντας ταινίας. Μια μέρα τον επισκέπτεται ο Αλφρέντο και αποκαλύπτεται πως είναι τυφλός, κάτι που του συνέβη τη νύχτα που κάηκε το σινεμά. Ο Σαλβατόρε είναι ερωτευμένος με την Έλενα, την κόρη ενός τραπεζίτη. Μετά από πολλή προσπάθεια κάνουν σχέση, όμως χωρίζουν λόγω της άρνησης του πατέρα της.
Ο Σαλβατόρε απογοητευμένος, πηγαίνει στον στρατό και στέλνει συνεχώς γράμματα στην Έλενα, χωρίς ανταπόκριση. Όταν γυρίζει στο χωριό του, ο Αλφρέντο τον παρακινεί να φύγει για πάντα από εκεί και να μην ξαναγυρίσει πίσω, ούτως ώστε να εκπληρώσει τα όνειρά του.
Πίσω στο σήμερα, ο Σαλβατόρε γυρίζει στο χωριό του για την κηδεία του Αλφρέντο. Έχει αλλάξει πολύ η όψη της περιοχής και το Cinema Paradiso είναι ένα ερείπιο. Ο ιδιοκτήτης τον πληροφορεί πως έχει κλείσει εδώ και 6 χρόνια και πως σε λίγες μέρες θα το γκρεμίσει ο δήμος για να το κάνει πάρκινγκ. 
Η χήρα του Αλφρέντο του λέει πως του έχει αφήσει κάτι. Ο Σαλβατόρε το παίρνει στο σπίτι του και βλέπει πως είναι μια σειρά από φιλμς. Έπειτα, βλέπει ένα βίντεο που είχε τραβήξει παλιά, στο οποίο προβάλλεται η Έλενα, και η μητέρα του του λέει πως όσες φορές τον έχει πάρει τηλέφωνο, έχουν βγει απαντήσει πολλές γυναίκες, όμως καμία δεν ακούγεται σαν να τον αγαπάει. Επίσης, του λέει πως δεν του κρατά κακία που δεν πήγε να την δει 30 χρόνια.
Γυρνώντας στη Ρώμη, ο Σαλβατόρε προβάλλει τα φιλμς που του άφησε ο Αλφρέντο, τα οποία περιέχουν όλες τις σκηνές με τα φιλιά που του είχε πει ο παπάς να κόψει. Ο Σαλβατόρε αισθάνεται αγαλλίαση και ξεσπά σε κλάματα.

Βραβεία/Διακρίσεις

Η ταινία κέρδισε το Όσκαρ Καλύτερης Ξενόγλωσσης Ταινίας, το Βραβείο BAFTA Καλύτερης Μη Αγγλόφωνης Ταινίας, τη Χρυσή Σφαίρα Καλύτερης Ξενόγλωσσης Ταινίας και το Μέγα Βραβείο στο 42ο φεστιβάλ των Καννών (μαζί με το Πολύ όμορφη για σένα).
Στρατιωτική Βάση Μπαμαρνί

Η στρατιωτική βάση Μπαμαρνί είναι μια βάση των Τουρκικών Ενόπλων Δυνάμεων που βρίσκεται στη Bamerni κοντά στο Ντοχούκ, μια πόλη στο ιρακινό Κουρδιστάν, στα νότια των νοτιοανατολικών συνόρων της Τουρκίας. Πρόκειται για ένα πρώην ιρακινό στρατιωτικό αεροδρόμιο, περίπου 24 χιλιόμετρα νότια των τουρκικών-ιρακινών συνόρων. Φιλοξενεί 1200-2000 στρατιώτες, 40-60 άρματα μάχης M60, άλλα θωρακισμένα πολεμικά οχήματα και βλήματα πυροβολικού.
Η βάση έχει επίσης διάδρομο προσγειώσεων, αλλά επί του παρόντος δεν έχουν τοποθετηθεί αεροσκάφη εκεί. Η βάση χρησιμοποιείται για την καταπολέμηση οργανώσεων όπως το Κουρδικό Εργατικό Κόμμα (PKK) και το Ισλαμικό Κράτος. Το 2016, 700 τρομοκράτες του Ισλαμικού Κράτους σκοτώθηκαν από Τούρκους στρατιώτες που είχαν αποσταλλεί από τη βάση. Η βάση χρησιμοποιείται επίσης για να εκπαιδεύσει στρατεύματα της Πεσμεργκά για να τους βοηθήσει να πολεμήσουν το Ισλαμικό Κράτος.
Σύμφωνο Μόλοφ-Καφαντάρη

Ιστορικό πλαίσιο

Οι Βαλκανικοί Πόλεμοι προκάλεσαν μεταβολή των συνόρων στην περιοχή της Βαλκανικής Χερσονήσου γειτνιάζουσας του Αιγαίου Πελάγους. Ο Α΄ Βαλκανικός Πόλεμος προκάλεσε την υποχώρηση της Οθωμανικής Αυτοκρατορίας από, σχεδόν, το σύνολο της Ευρώπης. Ο Β΄ Βαλκανικός Πόλεμος ολοκληρώθηκε με την ήττα της Βουλγαρίας, η οποία υποχρεώθηκε στην υπογραφή της Συνθήκης του Βουκουρεστίου (1913) και την παραίτηση από την διεκδίκηση, ως αποτέλεσμα, ορισμένων εκ των εδαφών που είχε καταλάβει στην διάρκεια του προηγούμενου πολέμου. Ο Α΄ Παγκόσμιος Πόλεμος κατέληξε σε νέα ήττα της Βουλγαρίας, η οποία υποχρεώθηκε στην υπογραφή της Συνθήκης του Νεϊγύ και την παραχώρηση της Δυτικής Θράκης στην Ελλάδα.

Περιεχόμενο του συμφώνου

Το σύμφωνο υπεγράφη από τους Υπουργούς Οικονομικών του Βασιλείου της Βουλγαρίας, Βλαντιμίρ Μόλοφ, και της Δεύτερης Ελληνικής Δημοκρατίας, Γεωργίου Καφαντάρη. Έδωσε λύση στα οικονομικής φύσεως ζητήματα που σχετίζονταν με την ρευστοποίηση των βουλγαρικών ιδιοκτησιών στην Ελλάδα και των ελληνικών ιδιοκτησιών στην Βουλγαρία. Η Ελλάδα υποχρεώθηκε στην καταβολή αποζημίωσης στην Βουλγαρία ύψους 1.050.000 λεβ της εποχής εκείνης. Ακολούθησε, επίσης, ως απόρροια αυτής, νέα ανταλλαγή πληθυσμών μεταξύ των δύο Κρατών.
Συμμετοχική δημοκρατία

Η συμμετοχική δημοκρατία είναι ένας τύπος φιλελεύθερης δημοκρατίας που δίνει έμφαση στην ευρεία εμπλοκή των πολιτών στην διεύθυνση και διαχείριση των πολιτικών υποθέσεων. Αν και η ετυμολογία υπονοεί ότι όλα τα πολιτεύματα που αξίζουν την ονομασία δημοκρατία στηρίζονται στη συμμετοχή των πολιτών, οι παραδοσιακές αντιπροσωπευτικές δημοκρατίες τείνουν να περιορίζουν τη συμμετοχή αυτή στην ανάδειξη αντιπροσώπων οι οποίοι αποφασίζουν για όλα τα ζητήματα, εγκαταλείποντας έτσι τη διακυβέρνηση σε μία επαγγελματική ολιγαρχία. Η συμμετοχική δημοκρατία προσπαθεί να εισάγει σε αυτό το σύστημα κάποια χαρακτηριστικά άμεσης δημοκρατίας, συνήθως σε φιλελεύθερο πλαίσιο, ώστε να διευρύνει το πλήθος των ανθρώπων που έχουν πρόσβαση στις πολιτικές διεργασίες λήψης αποφάσεων, αλλά και να εμβαθύνει αυτή την πρόσβαση.
Ένας στοιχειώδης τύπος συμμετοχικής δημοκρατίας εξασκείται στην Ελβετία όπου, παράλληλα με τις συνήθεις πολιτικές διαδικασίες όπου εμπλέκονται οι εκλεγμένοι αντιπρόσωποι των πολιτών, λαμβάνουν χώρα και τακτικά δημοψηφίσματα για διάφορα ζητήματα. Στα δημοψηφίσματα αυτά έχει το δικαίωμα να συμμετάσχει το σύνολο των πολιτών. Έχει υποστηριχθεί ότι μία πιο ισχυρή συμμετοχική δημοκρατία θα μπορούσε να επεκτείνει αυτό το μοντέλο με κατάλληλη χρήση του Διαδικτύου για ευκολότερη και ταχύτερη διεξαγωγή ψηφοφοριών σε μαζική κλίμακα (ηλεκτρονική δημοκρατία).
Χαμντάν ιμπν Μοχάμεντ αλ Μακτούμ

Βιογραφία

Ο Χαμντάν ιμπν Μοχάμεντ αλ Μακτούμ είναι ο γιος του σεΐχη Μοχάμεντ μπιν Ρασίντ αλ Μακτούμ και της Χιντ μπιντ Μακτούμ μπιν Τζούμα αλ Μακτούμ, πρώην συζύγου του Μοχάμεντ. Είναι ο δεύτερος γιος από τα δώδεκα παιδιά τους και το τέταρτο από τα παιδιά του πατέρα του. Ο μεγαλύτερος βιολογικός αδερφός του Χαμπντάν ήταν ο σεΐχης Ρασίντ μπιν Μοχάμεντ.
Ο Μοχάμεντ αλ Μακτούμ φοίτησε στο Ντουμπάι στο σχολείο αρρένων Rashid, και μετά στο Dubai School of Government. Συνέχισε τις σπουδές του στο Ηνωμένο Βασίλειο όπου αποφοίτησε από το Sandhurst το 2001 και αργότερα φοίτησε στο London School of Economics. Σε μια συνέντευξή του στο περιοδικό Vision περιέγραψε πώς το Sandhurst του δίδαξε την σημασία της εγκράτειας, της δέσμευσης, της αρετής, της υπευθυνότητας, της υπομονής, της κατανόησης, της ομαδικής εργασίας, της φιλίας και τα οφέλη της σκληρής δουλειάς.

Ρόλοι και θέσεις

Έγινε πρόεδρος του Συμβουλίου του Ντουμπάϊ τον Σεπτέμβριο του 2006. Την 1η Φεβρουαρίου 2008, έγινε Crown Prince of Dubai. Ως ο νέος πρίγκιπας για την διαδοχή του θρόνου, προσέλαβε νέους προσωπικούς και οικονομικούς συμβούλους. Τον Ιούλιο του 2009, έγινε πρόεδρος στο Πανεπιστήμιο Hamdan Bin Mohammed Smart University, που ονομάστηκε επίσημα Hamdan Bin Mohammed e-University. Είναι επίσης επικεφαλής του Sheikh Mohammed bin Rashid Establishment για νέους επιχειρηματίες και επικεφαλής του αθλητικού κέντρου στο Ντουμπάϊ και του αυτιστικού κέντρου στο Ντουμπάϊ.
Ήταν μέλος της αντιπροσωπείας στο Dubai World Expo 2020 όταν το Ντουμπάϊ φιλοξένησε την εκδήλωση. Είναι επίσης ο ιδρυτής του βραβείου Hamdan International Photography Award, το οποίο κυκλοφόρησε το 2011.

Προσωπική ζωή

Ο Χαμντάν αλ Μακτούμ είναι ιππέας και δύτης. Κάνει καταδύσεις στο Fujairah. Είναι γνωστός για τα ρομαντικά και πατριωτικά του ποιήματα. Δημοσιεύει τα ποιήματά του με το ψευδώνυμο Fazzaa3 (αραβικά : فزاع). Ασχολείται επίσης με τα γρήγορα αυτοκίνητα. Παίζει έναν μεγάλο ρόλο στα Godolphin stables. Είναι μέλος του Royal Ascot.
Κέρδισε ένα χρυσό μετάλλιο στα Alltech FEI World Equestrian Games™ το 2014 στην Νορμανδία της Γαλλίας, ένα χρυσό μετάλλιο το 2012 και ένα χάλκινο μετάλλιο το 2010. Στις 17 Σεπτεμβρίου 2016 ηγήθηκε μιας ομάδας πέντε αναβατών στα Πρωταθλήματα στο Samorín.
Ορθή αναφορά

Η ορθή αναφορά (Right Ascention, R.Α.) είναι η γωνιώδης απόσταση του ίχνους του σημείου (θέση του κατά την παρατήρηση) από το εαρινό σημείο, όπου τέμνονται η εκλειπτική και ο ουράνιος ισημερινός. Η ορθή αναφορά μετριέται από αυτό το σημείο και προς τα ανατολικά. Αποτελεί το ουράνιο ανάλογο του γεωγραφικού μήκους. Μαζί με την απόκλιση είναι οι δύο ισημερινές συντεταγμένες με τις οποίες προσδιορίζονται οι θέσεις (ίχνη) ενός σημείου στην ουράνια σφαίρα. 
Η ορθή αναφορά μετριέται πάνω στον ισημερινό σε χρόνο (00ʰ 00' 00"), με τις 24ʰ να αποτελούν το ισοδύναμο ενός πλήρη κύκλου. Αφού ένας κύκλος έχει 360 μοίρες, κάθε ώρα αντιστοιχεί σε 15 °, κάθε 1ᵐ σε 15 λεπτά της μοίρας (15') και κάθε 1ˢ σε 15 δεύτερα της μοίρας (15"). Ένας πλήρης κύκλος, μετρημένος σε μονάδες ορθής αναφοράς αποτελείται από 24×60×60 = 86,400ˢ, 24×60 = 1,440ᵐ ή 24ʰ.
Λόγω της μετάπτωσης των ισημεριών, η οποία κάθε 26.000 έτη συμπληρώνει μια πλήρης περιφορά, έχει ως αποτέλεσμα οι συντεταγμένες των ουράνιων σωμάτων να μεταβάλλονται συνεχώς, αν και με πολύ αργούς ρυθμούς. Έτσι, οι ουράνιες συντεταγμένες καθορίζονται από τους αστρονόμους με βάση ένα χρονικό σημείο αναφοράς, γνωστό ως εποχή. Συντεταγμένες από διαφορετικές εποχές πρέπει να περιστραφούν μαθηματικά ώστε να ταιριάζουν μεταξύ τους ή με μια προκαθορισμένη εποχή. Η σημερινή εποχή είναι η J2000.0, όπου J σημαίνει ότι είναι ιουλιανή εποχή.
156 Ξανθίππη

Φυσικά χαρακτηριστικά

Η μέση διάμετρος της Ξανθίππης εκτιμάται σε 120,99 χλμ. Ο φασματικός της τύπος είναι C (ανθρακούχος). Το άλβεδό της είναι 0,0422. Η Ξανθίππη περιστρέφεται γύρω από τον εαυτό της μία φορά κάθε 22 ώρες και 22 λεπτά, μία μάλλον αργή περιστροφή για αστεροειδή.
Επτά Εκκλησίες της Αποκάλυψης

Το όραμα

Σύμφωνα με το όραμα όπως το περιγράφει ο Ιωάννης πηγή και θέμα αυτού φέρεται ο ίδιος ο Ιησούς Χριστός ο οποίος εμφανιζόμενος ενώπιόν του, του υπαγορεύει τις επιστολές μία προς μία για κάθε μία εκκλησία ερμηνεύοντάς του ταυτόχρονα τα όσα θαυμαστά συνέβησαν με την παρουσία του, αλλά και τα όσα πρόκειται να συμβούν "ταχέως", (= σχετικά σύντομα).

Γενικά το μήνυμα και των επτά επιστολών αφορά την παγκόσμια εκκλησία, «ο έχων ους ακουσάτω τι το Πνεύμα λέγει ταις εκκλησίαις» (2:29), στις λεπτομέρειές τους όμως ο Ιησούς αναγνωρίζει τη δύναμη αλλά και την αδυναμία της καθεμιάς εκκλησίας όπου και ακολουθούν επισημάνσεις με αντίστοιχες νουθεσίες προς τους επισκόπους αυτών.
Θαλής Μιχαηλίδης

Βιογραφικά στοιχεία

Ο Θαλής Μιχαηλίδης γεννήθηκε στην Πάφο το 1927. Ομιλούσε, πέρα από την ελληνική, την αγγλική γλώσσα. Απέκτησε πτυχίο ιατρικής από το Εθνικό και Καποδιστριακό Πανεπιστήμιο Αθηνών. Συνέχισε με μετεκπαίδευση στη γενική ιατρική και την ορθοπεδική στο Ηνωμένο Βασίλειο. Εργάστηκε ως γενικός χειρούργος-ορθοπαιδικός.
Απεβίωσε στις 30 Οκτωβρίου 2017.

Πολιτική διαδρομή

Αποτελούσε ένα από τα ιδρυτικά στελέχη της Δημοκρατικής Παράταξης (μετέπειτα ΔΗΚΟ) το 1976.
Εξελέγη βουλευτής στις Βουλευτικές εκλογές 1976 στην Εκλογική Περιφέρεια Λευκωσίας με την Δημοκρατική Παράταξη (μετέπειτα ΔΗΚΟ). Επανεξελέγη στις Βουλευτικές εκλογές 1981 και στις Βουλευτικές εκλογές 1985. Την περίοδο 1981-1985 διετέλεσε Κοσμήτορας της Βουλής. Ως βουλευτής, διετέλεσε αναπληρωτής πρόεδρος της Κοινοβουλευτικής Επιτροπής Εξωτερικών, μέλος της Κοινοβουλευτικής Επιτροπής Άμυνας, μέλος της Κοινοβουλευτικής Επιτροπής Εσωτερικών, μέλος της Κοινοβουλευτικής Επιτροπής Οικονομικών και Προϋπολογισμού, μέλος της Κοινοβουλευτικής Επιτροπής Παθόντων, μέλος της Κοινοβουλευτικής Επιτροπής Παιδείας, μέλος της Κοινοβουλευτικής Επιτροπής Υγείας και μέλος της Κοινοβουλευτικής Επιτροπής Τηρήσεως του Κανονισμού της Βουλής.
PH

Το pOH

Σπανιότερα, και σε αντιστοίχιση με την έννοια του pH, χρησιμοποιείται και η έννοια του pOH (προφέρεται 'πε-ο-χά'). Το pOH ορίζεται ως ο αρνητικός δεκαδικός λογάριθμος της συγκέντρωσης των ιόντων υδροξυλίου [ΟH⁻] σε ένα υδατικό διάλυμα. 
Δηλαδή:
pOH = —log[OH⁻]
Σε ένα υδατικό διάλυμα, πραγματοποιείται αυτοϊοντισμός του νερού. Με άλλα λόγια, ορισμένα μόρια νερού διασπώνται προς σχηματισμό ιόντων υδροξωνίου και υδροξυλίου:
2H₂Ο  ↔ H₃Ο⁺ + OH— 
Ο αριθμός των σχηματιζόμενων ιόντων είναι μικρός. Αποδεικνύεται όμως ότι σε συγκεκριμένη θερμοκρασία το γινόμενο των συγκεντρώσεων [H₃Ο⁺] και [OH—] είναι σταθερό. Για παράδειγμα, στους 25οC το γινόμενο αυτό, το οποίο ονομάζεται σταθερά ιοντισμού του νερού και συμβολίζεται με Kw, είναι ίσο με 10⁻¹⁴. Ισχύει δηλαδή:
[H₃Ο⁺]·[OH—] = 10⁻¹⁴
Λογαριθμίζοντας την παραπάνω σχέση βρίσκουμε ότι ανάμεσα στο pH και το pOH σε ένα υδατικό διάλυμα στους 25 °C ισχύει:
Ακαμάρ

Χαρακτηριστικά

Ο Ακαμάρ είναι ένας διπλός γίγαντας αστέρας με φαινόμενο μέγεθος 3,2, φασματικού τύπου Α₃, που απέχει από τη Γη 120 έτη φωτός.
Άννα Κομνηνή Αγγελίνα

Γενεαλογία

Γενεαλογία Ρωμαίων Αυτοκρατόρων 717 - 1453
Η Βραδυνή

Η Βραδυνή, ή απλά Βραδυνή, είναι μια αθηναϊκή ελληνική εφημερίδα. Έχει φιλελεύθερη προσέγγιση για την οικονομία και παραδοσιακά η εφημερίδα αποτελεί μέσο έκφρασης του συντηρητικού χώρου.

Πολιτικές αλληλεπιδράσεις

Το 1973 η Βραδυνή δημοσίευσε μια ανοιχτή επιστολή του πρώην Πρωθυπουργού  Κωνσταντίνου Καραμανλή, που καλούσε το στρατιωτικό καθεστώς να αποκαταστήσει τον Βασιλιά Κωνσταντίνο. Ως αποτέλεσμα η ελληνική δικαιοσύνη εξέδωσε ένταλμα σύλληψης του εκδότη και του αρχισυντάκτη της εφημερίδας. Στις 2 Δεκεμβρίου του 1973 το απριλιανό καθεστώς έκλεισε με τη συνδρομή της Ελληνικής Στρατιωτικής Αστυνομίας (ΕΣΑ) την εφημερίδα, λόγω ενός άρθρου που ασκούσε κριτική στη κυβέρνηση για την έλλειψη ενεργειών προς αποκατάσταση του κοινοβουλευτισμού.

Δολοφονία Τζώρτζη Αθανασιάδη

Στις 19 Μαρτίου 1983 ο τότε διευθυντής της Βραδυνής Τζώρτζης Αθανασιάδης δολοφονήθηκε μέσα στα γραφεία της εφημερίδας, ένα έγκλημα που έμεινε ανεξιχνίαστο από τις διωκτικές αρχές.
Μηχανικός μεταφορέας

Με τον γενικό όρο στον πληθυντικό μηχανικοί μεταφορείς ή συστήματα συνεχούς μεταφοράς χαρακτηρίζεται μια μεγάλη ποικιλία μηχανικών μέσων που χρησιμοποιούνται για τη "συνεχή μετακίνηση" διαφόρων υλικών - προϊόντων, που έχουν ευρεία εφαρμογή κυρίως σε βιομηχανικές, γεωργικές και αποθηκευτικές εγκαταστάσεις, καθώς και σε χώρους φορτοεκφορτώσεων. Τα δε υλικά που μεταφέρονται μέσω αυτών μπορεί να είναι εμπορεύματα, γεωργικά προϊόντα, πρώτες ύλες, μεταλλεύματα κ.λπ., είτε συσκευασμένα είτε σε χύδην (χύμα) κατάσταση.
Douglas XP3D

Σχεδιασμός και ανάπτυξη

Το 1933 Ναυτικό των ΗΠΑ ζήτησε από τις εταιρείες Douglas και Consolidated να κατασκευάσουν από ένα πρωτότυπο έκαστη μιας νέας αερακάτου που, αν γίνονταν δεκτή, θα αντικαθιστούσε τα Consolidated P2Y και Martin P3M που εξόπλιζαν τότε τις Μοίρες Ναυτικής Περιπολίας του.  Η Douglas παρουσίασε το P3D, που σχεδίασε παράλληλα με το μικρότερων διαστάσεων YB-11 που προορίζονταν για το Αεροπορικό Σώμα του Στρατού των ΗΠΑ (USAAC). Όπως και το YB-11, το P3D ήταν ένα υψηλοπτέρυγο μονοπλάνο που προωθούνταν από δύο αστεροειδείς κινητήρες Pratt & Whitney R-1830, τοποθετημένους στο πάνω μέρος των πτερύγων. Ενώ το YB-11 ήταν ένα αμφίβιο αεροσκάφος, δηλαδή μπορούσε να προσθαλασσωθεί αλλά και να προσγειωθεί σε αεροδρόμιο, το P3D μπορούσε μονάχα να προσθαλασσωθεί.
Το πρωτότυπο, το XP3D-1, πραγματοποίησε την παρθενική του πτήση στις 6 Φεβρουαρίου 1935 και παραδόθηκε στον αεροναύσταθμο του Ναυτικού στο Σαν Ντιέγκο για δοκιμές τον Μάρτιο του ίδιου έτους. Το XP3D-1 και το ανταγωνιστικό PBY Catalina είχαν παραπλήσιες επιδόσεις, αλλά το πρώτο ήταν ακριβότερο από το δεύτερο. Αποτέλεσμα ήταν της διαφοράς στην τιμή (ένα P3D κόστιζε $110000 ενώ ένα PBY $90000 σε τιμές της εποχής) ήταν να παραγγείλει το Ναυτικό 60 PBY.
Η Douglas εξόπλισε το P3D με άλλους κινητήρες, αποσκοπώντας να βελτιώσει τις επιδόσεις του αεροσκάφους και να κερδίσει μελλοντικά συμβόλαια. Οι πτέρυγες ανυψώθηκαν κατά 0,69 m και οι κινητήρες τοποθετήθηκαν στα χείλη εκφυγής. Οι μικρή πλωτήρες των πτερύγων έγιναν ανασυρόμενοι και προστέθηκε πυργίσκος με αμυντικό οπλισμό στο ρύγχος. Το επανασχεδιασμένο αεροσκάφος -που ονομάστηκε XP3D-2- παραδόθηκε στο Ναυτικό για δοκιμές τον Μάιο του 1935, αλλά και πάλι προτιμήθηκε το ανaβαθμισμένο PBY-2 της Consolidated.

Επιχειρησιακή ιστορία

Το μοναδικό XP3D-1 αξιοποίησε για μικρό χρονικό διάστημα η 3η Σμηναρχία Ναυτικής Περιπολίας (Patrol Squadron 3, VP-3) μέχρι που το επέστρεψε στην Douglas για να το ανακατασκευάσει. Το XP3D-2 χρησιμοποιήθηκε σαν αεροσκάφος VIP από την VP-11F, μέχρι την καταστροφή του σε ατύχημα στο Ακαπούλκο στις 8 Φεβρουαρίου 1937.
Μόρα (στρατιωτική μονάδα)

Μόρα ήταν η μεγαλύτερη σε δύναμη ανδρών τακτική υποδιαίρεση του στρατού των Σπαρτιατών. Υπάρχουν σχετικές  αναφορές από τον 4ο ως τον 5ο αι. π.Χ.
Σύμφωνα με τον Ξενοφώντα η Μόρα υποδιαιρείτο σε τέσσερις λόχους από δύο πεντηκιστύες ο κάθε λόχος και δύο ενωμοτίες η κάθε πεντηκοστύς. Αν υποθέσουμε ότι η κάθε ενωμοτία κατά μέσον όρο είχε δύναμη 40 πολεμιστών, τότε η συνολική δύναμη της Μόρας πρέπει να ανέρχονταν στους 640 πολεμιστές. Στις αρχαίες πηγές βρίσκουμε αναφορές και για 500, 600, ακόμα και 900 πολεμιστές, ενώ σύγχρονοι αρχαιολόγοι πιστεύουν ότι η δύναμη της μόρας κατά καιρούς μπορεί να έφτανε και τους 1024 ή 1280 άνδρες.
Πρώτη αναφορά Μόρας έχουμε στον Ξενοφώντα, ενώ μέχρι τότε ο Λόχος ήταν η μεγαλύτερη σε δύναμη τακτική υποδιαίρεση του στρατού των Σπαρτιατών. Στο κείμενό του για την Μάχη της Μαντινείας (418 π.Χ.) γράφει ότι ο στρατός των Σπαρτιατών αποτελείτο από λόχους δυνάμεως 512 πολεμιστών. Είναι όμως πιθανόν, ο Ξενοφώντας να μην είχε μυηθεί αρκετά στην πολεμική τέχνη των Σπαρτιατών, αφού ήταν Αθηναίος.
Ο διοικητής της Μόρας έφερε τον βαθμό του πολέμαρχου. Ο στρατός των Σπαρτιατών διατηρούσε έξι Μόρες. Κάθε μόρα αποτελείτο από έναν πολέμαρχο, τέσσερις λοχαγούς, οκτώ πεντηκοντάρχες και δέκα έξι ενωμοτάρχες. 
Εκτός από αυτούς υπήρχαν και οι Νεοδαμώδεις οι Είλωτες και οι πολεμιστές του Βρασίδα. Οι άλλες μονάδες των μισθοφόρων, του στρατού της συμμαχίας και οι ελαφρά οπλισμένοι δεν ονομάζονταν Μόρες. 
Για τελευταία φορά συναντάμε τις Μόρες στην Μάχη των Λεύκτρων όπου οι Σπαρτιάτες ηττήθηκαν από τους Θηβαίους. Από κει και πέρα δεν ξανασυναντώνται Μόρες. Ο Λόχος είναι πλέον η μεγαλύτερη σε δύναμη τακτική μονάδα του στρατού.